Politika / Fokus: Venezuela Zaključna debata Chavistični projekt:v kakšnih pogojih je zrasel, kaj je dosegel, kaj ga je zamajalo in kaj ga drži na oblasti? Matej Zwitter

Smrti na protestih, pomanjkanje osnovnih dobrin, volilne prevare, kolaps gospodarstva, drsenje v diktaturo.

Prevladujoče medijsko poročanje o Venezueli, ki ga povzema zgornji skupek tem, je polno (pol)informacij, vzetih iz konteksta in včasih zavestnih, pogosto pa spontanih zavajanj.

V nedeljo, 22.10. med 12. in 20. uro smo se socializma za 21. stoletje, anti-imperializma in vsega kar lahko združimo pod oznako Chavizem, lotili bolj celovito.

Začeli smo z zgodovinsko umestitvijo vzpona Chavizma, nadaljevali z dosežki in porazi na gospodarskem, socialnem in zunanjepolitičnem področju, zaključili pa z razlogi za trenutno gospodarsko krizo in vzpon opozicije. Umanjkal ni niti vpogled v Venezuelsko glasbeno sceno.

Teme smo naslavljali v posameznih prispevkih:

- politična in ekonomska klima v Venezueli pred vzponom Chaveza

- spodleteli državni udar proti Chavezu leta 2002 in stavka menedžmenta v naftni industriji

- gospodarska struktura, samoupravljanje in sindikalizem v Venezueli

- lokalno organiziranje v okviru komun

- vzpostavitev socialne države na nebirokratski način preko bolivarskih misij

- revolucija v kibernetskem prostoru

- zunanjepolitična dejavnost chavističnih vlad

- gospodarska kriza in inflacija

- porast rdeče buržoazije

- razredna, demografska in etnična sestava opozicije

- volitve v ustavodajno skupščino in nedavne regionalne volitve

- intervju z novinarko Geraldino Colotti

Program pa smo zaključili s krajšo debato.

O vseh teh temah smo se pogovarjali z Lucasom Koernerjem, urednikom spletnega portala venezuelanalysis.com, Jorgejem Martinom iz organizacije Hands off Venezuela, Fredom Fuentesom, avstralskim novinarjem in aktivistom, Chrisom Gilbertom iz Bolivarske univerze v Caracasu, Thomasom Muhrom, raziskovalcem Latinske Amerike na Univerzi Habib, Hernandezom Novichem iz Bolviarske Univerze, novinarko Geraldino Colotti in Filipejem Perezom Martijem, nekdanjim venezuelskim Ministrom za planiranje.